ผุดโมเดลจำนําป้องทุจริตข้าว
ธ.ก.ส.ชงโมเดลกันทุจริตรับจำนำข้าวให้ กขช.พิจารณา
9 ก.ย. 2554

ธ.ก.ส.ชงโมเดลกันทุจริตรับจำนำข้าวให้ กขช.พิจารณา 
หลังรัฐประกาศรับจำนำข้าวทุกเม็ด 7 ต.ค.นี้
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในการประชุมคณะกรรมการนโยบายข้าวแห่งชาติ (กขช.) วันนี้ ธ.ก.ส.จะเสนอแนวทางในการลดการทุจริตในการดำเนินการโครงการรับจำนำข้าวทุกเม็ดให้ที่ประชุมพิจารณา ก่อนที่จะมีการเริ่มโครงการในวันที่ 7 ต.ค.นี้ 
ทั้งนี้ ธ.ก.ส.ได้มีการหารือเบื้องต้นกับ นายกิตติรัตน์ ณ ระนอง รองนายกรัฐมนตรีและ รมว.พาณิชย์ ได้ข้อสรุปว่า จะเพิ่มปริมาณการรับจำนำข้าวในระยะแรกจาก 10 ล้านตัน เป็น 12 ล้านตัน ใช้เงินไม่น้อยกว่า 1.9 แสนล้านบาท ในส่วนนี้เป็นสภาพคล่องของ ธ.ก.ส. 9 หมื่นล้านบาท สำหรับการรับจำนำข้าวได้ 56 ล้านตัน ที่เหลืออีก 1 แสนล้านบาท คาดว่าจะให้สำนักบริหารหนี้สาธารณะ (สบน.) และสำนักงานเศรษฐกิจการคลัง (สศค.) เป็นผู้ระดมสภาพคล่องจากธนาคารกรุงไทย 
“ตอนนี้ได้เพิ่มปริมาณการรับจำนำเป็น 12 ล้านตัน ซึ่งรองนายกฯ ย้ำว่า ถ้าการแทรกแซงข้าว 50% ของปริมาณข้าวทั้งหมด 24 ล้านตัน แล้วยังดันราคาไม่ได้ก็จะเดินหน้าโครงการรับจำนำต่อไป” นายลักษณ์ กล่าว 
สำหรับขั้นตอนการรับจำนำจะเสนอให้มีการตั้งคณะกรรมการรับจำนำ โดยมีเจ้าหน้าที่ขององค์การตลาดเพื่อเกษตรกร (อ.ต.ก.) และองค์การคลังสินค้า (อคส.) รวมถึงผู้แทนชุมชนองค์การปกครองส่วนท้องถิ่น (อปท.) และผู้ว่าราชการจังหวัดเข้ามาดูแลในกระบวนการรับจำนำจะให้มีการติดตั้งกล้องวงจรปิดในโกดังเก็บข้าว และติดตั้งระบบจีพีเอสที่รถขนข้าวเพื่อป้องกันการทุจริตและการเอาเปรียบเกษตรกร และควบคุมปัญหาสต๊อกลม เวียนเทียนข้าว และการเปลี่ยนแปลงข้าว
นอกจากนี้จะเสนอให้มีการจ้างเซอร์เวเยอร์ 2 ทีม เพื่อเข้ามาตรวจสอบกระบวนการทำงานในทุกขั้นตอน และทีมที่เข้าไปสุ่มตรวจกระบวนการทำงานว่ามีความผิดปกติในส่วนใดหรือไม่ เพื่อป้องกันการทุจริต 
“ธ.ก.ส.จะเสนอให้มีการทำแผนระบายข้าวอย่างต่อเนื่อง โดยจะเสนอให้มีการทยอยระบายข้าวอย่างน้อยครั้งละ 2-3 หมื่นตัน เพราะจะช่วยให้เกิดการหมุนเวียนในระบบสต๊อกข้าว และทำให้คุณภาพของข้าวยังอยู่ในเกณฑ์ที่ดี แม้การระบายข้าวแต่ละครั้งอาจต้องขาดทุนบ้าง แต่ก็ต้องอุดหนุนรายได้ให้เกษตรกร” นายลักษณ์ กล่าว